ફેસબૂક વગર આજની ‘સ્માર્ટ’ફોનની ‘સ્માર્ટ’ દુનિયા અધૂરી ગણાય, ખરું કે નહીં? પરંતુ આ માધ્યમનો ઉપયોગ કેટલાક ‘સ્માર્ટ’ લોકો અથવા દેશો કરીને કહેવાતાં ‘સ્માર્ટ’ લોકોને ઉલ્લુ બનાવી જાય તો ? અમેરિકાની ચૂંટણીમાં આવો જ કિસ્સો બહાર આવ્યો છે. અમેરિકાની ચૂંટણી જે ડોનાલ્ડ ટ્રમ્પ જીત્યાં છે તેને પ્રભાવિત કરવા રશિયાએ ફેસબૂક પર ઘણી બધી જાહેરખબરો મૂકી હતી. આ વાત ફેસબૂકે પોતે સ્વીકારી છે. અમેરિકાનું નીચલું ગૃહ જે કૉંગ્રેસ તરીકે ઓળખાય છે તે આ બાબતે તપાસ ચલાવી રહ્યું છે. તેને ફેસબૂકે ૩,૦૦૦ જાહેરખબરો સોંપી છે. આ જાહેરખબરો રશિયાની એક કંપનીએ ખરીદી હતી જેથી અમેરિકાની ચૂંટણીને પ્રભાવિત કરી શકાય. ચોંકાવનારી વાત તો એ છે કે અમેરિકામાં જે વંશીય ભેદભાવ અને સામાજિક ખાઈ છે તેનું બરાબર દોહન કરી લેવાનો ઉદ્દેશ્ય આ જાહેરખબરોમાં હતો. આ જાહેરખબરો ગે-લેસ્બિયનો સાથે થતાં વ્યવહારો, વંશ, બંદૂક અંગેના અધિકારો, સ્થળાંતર (ઇમિગ્રેશન) અંગેની હતી. હવે ફેસબૂકના પ્રવક્તા એવું કહે છે કે “અમને આ જાહેરખબરો ખૂબ જ વાંધાજનક લાગી.”